Mitch McConnell, criticat de Donald Trump pentru că l-a felicitat pe Joe Biden.
Donald Trump critică atitudinea lui Mitch McConnell, un lider republican care l-a felicitat pe Joe Biden. Donald Trump: "Partidul Republican trebuie, în sfârşit, să înveţe să lupte". Mitch McConnell i-a îndemnat pe politicienii republicani să renunţe la contestarea victoriei lui Joe Biden.
Preşedintele în funcţie al SUA, Donald Trump, a criticat atitudinea lui Mitch McConnell, liderul grupului majoritar republican din Senat, în contextul în care acesta l-a felicitat pe preşedintele-ales, Joseph Biden, şi a cerut oprirea acţiunilor de contestare a rezultatului scrutinului prezidenţial."Mitch, 75.000.000 de voturi, un record pentru orice preşedinte în funcţie (la diferenţă mare). Prea devreme pentru a renunţa. Partidul Republican trebuie, în sfârşit, să înveţe să lupte. Oamenii sunt supăraţi!", a transmis Donald Trump, prin Twitter, după distribuirea unui mesaj care arăta că "aliaţi" ai săi "l-au criticat pe Mitch McConnell pentru felicitarea lui Biden".Mitch McConnell, liderul grupului majoritar republican din Senatul SUA, a recunoscut marţi rezultatul scrutinului prezidenţial şi l-a felicitat pe Joseph Biden.În plus, el i-a îndemnat pe colegii republicani să nu formuleze nicio obiecţie în Congres faţă de rezultatul scrutinului, argumentând, conform unor surse citate de site-ul Axios.com, că orice contestaţie va fi respinsă, iar demersul le va afecta pe termen lung imaginea politicienilor republicani.Senatul SUA şi Camera Reprezentanţilor vor organiza pe 6 ianuarie 2021 o sesiune plenară în care vor înregistra formal voturile din Colegiul Electoral Federal şi vor valida rezultatul scrutinului prezidenţial.Colegiul Electoral Federal din SUA a confirmat luni seară victoria lui Joseph Biden, dar preşedintele în funcţie, Donald Trump, nu a recunoscut deocamdată rezultatul scrutinului prezidenţial.Conform unor surse politice de la Washington, unii congresmeni republicani ar intenţiona să formuleze obiecţii privind rezultatul scrutinului în cursul sesiunii plenare din 6 ianuarie.